பாடம் 19
சிம்சோன் தன் அசாதாரண பலத்தின் வரத்தை இழத்தல்
நோக்கம்: தேவன் கொடுத்த நோக்கத்துக்காக சிம்சோன் தன் வரத்தைப் பயன்படுத்தாததால் அதை இழந்தான் என்பதைப் பிள்ளைகளுக்குக் காட்டுதல்.
வேத வாசிப்பு: நியாயாதிபதிகள் 16:4-20
மனப்பாட வசனம்: நீதிமொழிகள் 14:16 – “ஞானமுள்ளவன் பயந்து தீமையை விட்டு விலகுகிறான்; புத்தியீனனோ மிதமிஞ்சி அகம்பாவங்கொள்ளுகிறான்.”
பாடத்தை அளித்தல்
தொடக்கப் புள்ளி
உங்களிடம் ஒருவர் நீங்கள் பதில் சொல்ல விரும்பாத கேள்வியைத் தொடர்ந்து கேட்டால், கேட்காதது போல நடிக்கலாம் அல்லது அங்கிருந்து போய்விடலாம். அவர் விடாமல் கேட்டுக்கொண்டே இருந்தால், அலுத்துப்போய் அவரை நிறுத்தும்படி இறுதியில் பதிலைச் சொல்லிவிடக்கூடும்.
பாடத்தின் முக்கிய குறிப்புகள்
1. எல்லாரும் அதே கேள்வியைக் கேட்டுக்கொண்டிருந்தனர்: “சிம்சோனின் அசாதாரண பலம் எங்கிருந்து வருகிறது?” சிம்சோன் தெலீலாள் என்ற பெண்ணை நேசித்தான். அவளும் சிம்சோனிடம் இதே கேள்வியைத் தொடர்ந்து கேட்டாள்: “உன் பலத்தின் இரகசியம் என்ன?” (16:4, 6).
2. தெலீலாள் சிம்சோனுக்கு உண்மையாயிருக்கவில்லை. சிம்சோனின் பலத்தை எடுத்துப்போடும் வழியை அறியும்படி அவன் இரகசியத்தைக் கண்டுபிடித்தால் பணம் தருவதாகப் பெலிஸ்திய அதிபதிகள் அவளுக்கு வாக்களித்தனர் (16:5).
3. தெலீலாள் முதல் முறை கேட்டபோது, ஏழு புதிய வில் நாண்கள் தன்னைக் கட்டிவைக்க முடியும் என்று சிம்சோன் சொன்னான். தெலீலாள் அவனைக் கட்டிவிட்டு, “சிம்சோனே, பெலிஸ்தியர் உன்னைப் பிடிக்க வருகிறார்கள்!” என்று கூச்சலிட்டாள். சிம்சோன் எளிதாக நாண்களை அறுத்துக்கொண்டு விடுதலையாகப் போனான். பெலிஸ்தியர் ஏமாற்றமடைந்தனர் (16:6-9).
4. சிம்சோன் தெலீலாளின் கேள்விக்குக் கொடுத்த அடுத்த இரண்டு பதில்களையும் அதே முறையில் தொடர்ந்து சொல்லுங்கள்: புதிய கயிறுகளால் கட்டுவது (16:10-12), தன் முடியைத் தறியில் (துணி நெய்யும் பெரிய இயந்திரம்) உறுதியாய்ப் பிணைப்பது (16:13-14). சிம்சோனை எதுவும் பிடித்துவைக்க முடியவில்லை; அவன் பலத்தின் இரகசியம் வேறெங்கோ இருந்தது.
5. சிம்சோனின் பொய்யான பதில்களால் தெலீலாள் மேலும் மேலும் வருத்தமடைந்தாள்; முடிவில்லாத அவளுடைய கேள்விகளால் சிம்சோன் சோர்ந்துபோனான். அவளை அமைதிப்படுத்த அவன் உண்மையைச் சொன்னான். தேவன் கொடுத்த அவன் பலத்தின் அடையாளம் அவனுடைய நீண்ட முடியே (16:15-17).
6. அடுத்து நடந்ததை உங்கள் சொந்த வார்த்தைகளில் விவரியுங்கள். சிம்சோன் தெலீலாளின் மடியில் தூங்கிக்கொண்டிருந்தபோது ஒருவன் வந்து அவன் முடியை வெட்டினான். படம் 19-ஐக் காட்டுங்கள். இம்முறை பெலிஸ்தியர் அவனைப் பிடிக்க வந்தபோது சிம்சோனால் தப்ப முடியவில்லை. அவனைச் சிறையில் அடைத்தனர் (16:18-20).
கதைக்கு நம் பதில்
தேவன் கொடுத்த பலத்தை தேவனை மகிமைப்படுத்தவோ அவருடைய வேலையைச் செய்யவோ சிம்சோன் பயன்படுத்தவில்லை. நூறு ரூபாய் நோட்டு பரிசாகக் கிடைத்த ஒருவன் அதைக் கிழித்து எறிந்துவிட்டதாக நினைத்துப் பாருங்கள். நல்லவிதமாகப் பயன்படுத்தக்கூடிய ஒரு பரிசு வீணாக்கப்பட்டதால் நீங்கள் மிகவும் ஆச்சரியப்படுவீர்கள். சிம்சோன் தன் அசாதாரண பலம் என்ற வரத்துடன் செய்ததும் இதுவே. அதை நல்ல வழியில் பயன்படுத்தாமல் தன் சுயநலக் காரியங்களுக்கு வீணாக்கினான். சிம்சோன் தன் பலத்தைத் தவறாகப் பயன்படுத்தியதைக் கண்டபோது தேவன் அதை எடுத்துக்கொண்டார்.
தேவனுடைய குரலுக்குச் செவிகொடுப்பதற்குப் பதிலாக, சிம்சோன் தன் முன்கோபம் தன்னை ஆள விட்டுவிட்டான்.
மனப்பாட வசனத்தை மனதில் பதிய வைத்தல்
நீதிமொழிகள் 14:16 – “ஞானமுள்ளவன் பயந்து தீமையை விட்டு விலகுகிறான்; புத்தியீனனோ மிதமிஞ்சி அகம்பாவங்கொள்ளுகிறான்.” வசனத்தின் சொற்களை அட்டைகளில் எழுதி, பிள்ளைகளைச் சரியான வரிசையில் அடுக்கச் செய்யுங்கள்.
